Matšatši a 16 a Tlhohleletšo: Phedišo ya Dintwa Kgahlanong le Basadi ke lesolo la boditšhabatšhaba leo le swarwago ngwaga ka ngwaga go tloga ka di 25 Dibatsela (Letšatši la Boditšhabatšha la Phedišo ya Dintwa Kgahlanong le Basadi) go fihla ka la 10 Manthole (Letšatši Boditšhabatšhaba la Ditokelo tša Botho).
Mo nakong ye, Mmušo wa Afrika Borwa o swaragana le Lesolo la Tlhohleletšo la Matšatši a 16 leo maikemišetšo a lona e lego go oketša temošo ya maatla a khuetšo e mpe ya dintwa go basadi le bana. E ikemišeditše gape go šomiša lesolo le go hlohloletša mafapha ka moka a setšhaba go tšea kgato kgahlanong le tlhorišo.
Mmušo o ikgafile go aga setšhaba sa tlhokomelo le khutšo, seo se šireletšago basadi le bana ba bona go tšwa go dibopego ka moka tša dintwa. Mola Matšatši a 16 a Lesolo la Tlhohleletšo a thoma go tloga ka la 25 Dibatsela - 10 Manthole ngwaga o mongwe le o mongwe, dinepo tša lona di tlaleletšwa ke Lenaneo la Matšatši a matelele a ngwaga a 365 le Leano la Bosetšhaba.
Ngwaga ka ngwaga , mmušo, ka tšhomišano le mekgatlo ya setšhaba le lefapha la kgwebo, ba tšwelapele go šoma gotee go katološa maatla a khuetšo. Ka go thekga lesolo le, maAfrika Borwa a diketekete le bona ba thušitše go oketša temošo ya tlhorišo le go aga thekgo go batšwasehlabelo le bao ba phologilego go tlhorišo.
Thekga lesolo ka go apara lente le le šweu mo sebakeng sa matšatši a 16: Lente le le šweu ke sešupo sa khutšo le gona le šupa boikgafo bja moapari wa lente gore a ka se dire goba a kgopela tebalelo go dintwa kgahlanong le basadi le bana.
Tsenela tšhimollo ya Dipoledišano ka khomphyutha: Dipoledišano ka khomphyutha di šimolotšwe go ka nolofatša ditherišano tša mo go khomphyutha magareng ga batho go rerišana ka ditaba tšeo di amanago le tlhorišo ya basadi le bana . Go hwetša tshedimošo ka botlalo e ya go: www.genderlinks.org.za goba etela Thusong Service Centre ya gago ya selegae.
Tšeakarolo ka go ditiragalo le ditiro tša Matšatši a 16 a Tlhohleletšo: Go na le tšhupamabaka ya ditiragalo tšeo di lego gona go ralala le naga go tloga ka la 25 Dibatsela go fihla ka la 10 Manthole. Go bona ditiragalo tše ka moka, e ya go www.womensnet.org.za/calendar.shtml.
Ithaope ka go thekga mekgatlo yeo e sego ya mmušo le dihlopha tša setšhaba tšeo di thekgago basadi le bana bao ba hlorišitšwego: Mekgatlo e mentši yeo e thušago batšwasehlabelo le bao ba phologilego go tlhorišo e nyaka thušo go tšwa go setšhaba. O ka ithaopa go šomiša nako ya gago le go fa thušo go mošomo wa go thuša diinstitušene. Lebelela mokgatlo mo go lefelo la geno mo o ka ralokago karolo ka go wona. O ka fihlelela gape puku yeo e nago le lenaneo la megala la mekgatlo yeo e thušago mo go www.csvr.org.za.
Dimpho: O ka fana ka tšhelete go mekgatlo yeo e šomelago go fediša dintwa kgahlanong le basadi le bana ka go fana ka thušo go Mokgatlo wa Ditokelo tša Botho. Ga gona bonnyane goba bontši bja palo ya tšhelete yeo e beetšwego go mpho ya gago - go tšwa go wena gore o fana ka bokae!
Tsenela diforamo tša setšhaba tša maphodisa (CPFs) goba diforamo tša polokego tša setšhaba (CSFs): Ditšhaba le diteišene tša kgauswi tša maphodisa ke bašomišani mmogo ba bohlokwa go bona gore polokego le tšhireletšo ya selegae e gona. Ka go tsenela CPF goba CSF selegae ya gago ya selegae, o ka thuša go lwantšhana le bosenyi mo tikologong ya gago. Go hwetša tshedimošo ka botlalo ya gore o ka ba leloko bjang, ikgokaganye le seteišene sa gago sa kgauswi sa maphodisa.
Ge ele gore o wa hlorišwa ka mokgwa ofe goba ofe goba ge ele gore go na le motho yo o mo tsebago yo a hlorišwago, itšweletše - hwetša thušo.